FI Euroopan unionin virallinen lehti CE 84/760

(2004/C 84 E/0857)

KIRJALLINEN KYSYMYS E-0092/04

esittäjä(t): Herbert Bösch (PSE) komissiolle

(21. tammikuuta 2004)

Aihe: Sähkön hinnan kehitys ja energia-alan investoinnit

Saksalaisen Handelsblatt-lehden 7. tammikuuta 2004 ilmestyneen numeron sivuilla 1 ja 9 todetaan, että energiakonserni RWE hyötyy voimakkaasti nousseesta sähkön hinnasta. Itävaltalaisen Standard-lehden 2. tammikuuta 2004 julkaistussa numerossa EVN:n hallituksen puheenjohtaja vaatii verkkotariffien nostamista, jotta sijoitetusta pääomasta saataisiin seitsemän prosentin vähimmäistuotto.

Voiko komissio ilmoittaa, miten kotitalouksille, pk-yrityksille ja suurasiakkaille myydyn sähkön hinnat ovat muuttuneet viimeksi kuluneiden 5—10 vuoden aikana niissä Euroopan unionin jäsenvaltioissa, joissa energia-ala on yksityistetty osittain tai kokonaan?

Miten sellaiset energiakonsernit ovat kehittyneet, jotka ovat valtion omistuksessa?

Millaisia investointeja on tehty eurooppalaisten energiakonsernien sähköverkkoihin konsernien (osittaisen) yksityistämisen jälkeen?

Kuinka paljon yksityiset energiakonsernit ovat investoineet vaihtoehtoiseen energiantuotantoon viimeksi kuluneiden 10 vuoden aikana?

Loyola de Palacion komission puolesta antama vastaus

(1. maaliskuuta 2004)

Nimelliset hinnat ovat pysyneet melko vakaina vuodesta 1997, mikä merkitsee reaalisesti huomattavaa hinnanlaskua kaikissa konserneissa. Pienet ja keskisuuret yritykset ovat hyötyneet näistä halvemmista hinnoista — erityisesti siellä, missä kilpailu on lisääntynyt. Myös jäsenvaltioissa, joissa säännöstelystä ei ole luovuttu, hinnat ovat pysyneet vakaina, mutta hintataso on ollut korkeampi. Hintaerot eri jäsenvaltioissa selittyvät monissa tapauksissa niiden riittämättömällä yhteenliittämiskapasiteetilla, mikä segmentoi Euroopan markkinoita. Komissio on tutkinut tätä asiaa useamman kerran, erityisesti vihreässä kirjassa ”Energiahuoltostrategiasta Euroopalle” (1) ja viimeksi energiainfrastruktuureja ja toimitusvarmuutta koskevassa tiedonannossa (2).

Vuonna 2003 hinnat olivat nousussa ja tämän suuntauksen oletetaan jatkuvan vuonna 2004, koska parin seuraavan vuoden aikana tuotantokapasiteettiin on investoitava uudelleen. Parlamentin jäsenelle ja parlamentin pääsihteeristölle lähetetään suoraan erillinen tiedote, jossa on nykyistä hintakehitystä taustoittavaa tietoa.

On hankalaa tehdä varmoja johtopäätöksiä erilaisten omistusrakenteiden vaikutuksesta. Niissä maissa, joissa valtion omistusaste sähköntuotannossa on merkittävä, esimerkiksi Irlannissa, Italiassa ja Portugalissa, hinnat ovat melko korkeita, Ranskan hinnat ovat EU:n keskitasoa, kun taas Kreikassa kotitalouksien maksamat hinnat ovat hyvin alhaisia. Jäsenvaltioista, joissa sähkön toimittaminen on yksityistetty, Belgiassa ja Saksassa hinnat ovat yli EU:n keskiarvon ja EU:hun kuuluvissa pohjoismaissa ne ovat alle EU:n keskiarvon.

Komissiolla ei ole yksityiskohtaista tietoa sähköverkkoyhtiöiden investointien määrästä.

”Bundesverband Windenergie” ilmoittaa, että vuodesta 1990 yksityiset yhtiöt Saksassa ovat investoineet yli miljardin euron arvosta kumulatiivisia sijoituksia. Saksassa on tällä hetkellä noin puolet EU:n kaikista tuulivoimalaitoksista.

(1) KOM(2000) 769 lopullinen.

(2) KOM(2003) 743 lopullinen.